Document ID: 32015R0391

KOMISIJAS REGULA (ES) 2015/391
(2015. gada 9. marts)
par atteikumu piešķirt atļauju dažām veselīguma norādēm uz pārtikas produktiem, kuras attiecas uz bērnu attīstību un veselību
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2006. gada 20. decembra Regulu (EK) Nr. 1924/2006 par uzturvērtības un veselīguma norādēm uz pārtikas produktiem (1) un jo īpaši tās 17. panta 3. punktu,
tā kā:
(1)
Saskaņā ar Regulu (EK) Nr. 1924/2006 veselīguma norādes uz pārtikas produktiem ir aizliegtas, ja vien Komisija tās nav atļāvusi saskaņā ar minēto regulu un tās nav iekļautas atļauto norāžu sarakstā.
(2)
Regulā (EK) Nr. 1924/2006 paredzēts arī, ka pārtikas apritē iesaistītie uzņēmēji veselīguma norāžu atļaujas pieteikumus var iesniegt dalībvalsts kompetentajai iestādei. Dalībvalsts kompetentā iestāde nosūta derīgus pieteikumus Eiropas Pārtikas nekaitīguma iestādei (EFSA) (turpmāk “iestāde”).
(3)
Pēc pieteikuma saņemšanas iestāde par to nekavējoties informē pārējās dalībvalstis un Komisiju, kā arī sniedz atzinumu par attiecīgo veselīguma norādi.
(4)
Komisija, ņemot vērā iestādes sniegto atzinumu, lemj par veselīguma norāžu atļaujas piešķiršanu.
(5)
Pēc tam, kad tirdzniecības asociācija Specialised Nutrition Europe (bijusī European Dietetic Food Industry Association) iesniedza pieteikumu saskaņā ar Regulas (EK) Nr. 1924/2006 14. panta 1. punkta b) apakšpunktu, iestādei bija jāsniedz atzinums par veselīguma norādi saistībā ar beta-palmitātu un vēdera izejas mīkstināšanu (jautājums Nr. EFSA-Q-2008-174 (2)). Pieteikuma iesniedzējs ierosināja cita starpā šādu norādes formulējumu: “Beta-palmitāta uztura bagātinātājs mīkstina izkārnījumu konsistenci, kas palīdz palielināt to biežumu”.
(6)
Komisija un dalībvalstis 2014. gada 21. februārī saņēma iestādes zinātnisko atzinumu, kurā tā, pamatojoties uz iesniegtajiem datiem, secināja, ka cēloņsakarība starp beta-palmitāta lietošanu un vēdera izejas mīkstināšanu nav noteikta. Tā kā veselīguma norāde neatbilst Regulā (EK) Nr. 1924/2006 noteiktajām prasībām, atļauja tai nebūtu jāpiešķir.
(7)
Pēc tam, kad tirdzniecības asociācija Specialised Nutrition Europe iesniedza pieteikumu saskaņā ar Regulas (EK) Nr. 1924/2006 14. panta 1. punkta b) apakšpunktu, iestādei bija jāsniedz atzinums par veselīguma norādi saistībā ar holīna ietekmi un “smadzeņu attīstību” (jautājums Nr. EFSA-Q-2008-134 (3)). Pieteikuma iesniedzējs ierosināja cita starpā šādu norādes formulējumu: “Holīns nepieciešams smadzeņu attīstībai zīdaiņiem un maziem bērniem no dzimšanas līdz trīs gadu vecumam”.
(8)
Komisija un dalībvalstis 2014. gada 5. maijā saņēma iestādes zinātnisko atzinumu, kurā tā, pamatojoties uz iesniegtajiem datiem, secināja, ka norādītā ietekme (“smadzeņu attīstība” zīdaiņiem un maziem bērniem no dzimšanas līdz trim gadu vecumam) saistībā ar holīna uztura bagātinātājiem nav pietiekami definēta, lai veiktu zinātnisku novērtējumu. Jo īpaši iestāde uzskata, ka no pieteikuma iesniedzēja iesniegtajām atsaucēm nav iespējams noteikt nervu sistēmas fizioloģisko funkciju, uz kuru attiecas veselīguma norāde, un tāpēc norādītā ietekme ir vispārēja un nespecifiska. Tā kā veselīguma norāde neatbilst Regulā (EK) Nr. 1924/2006 noteiktajām prasībām, atļauja tai nebūtu jāpiešķir.
(9)
Pēc tam, kad tirdzniecības asociācija Specialised Nutrition Europe iesniedza pieteikumu saskaņā ar Regulas (EK) Nr. 1924/2006 14. panta 1. punkta b) apakšpunktu, iestādei bija jāsniedz atzinums par veselīguma norādi saistībā ar “saliktajiem ogļhidrātiem” un “sāta sajūtas veicināšanu” (jautājums Nr. EFSA-Q-2008-131 (4)). Pieteikuma iesniedzējs ierosināja cita starpā šādu norādes formulējumu: “Saliktie ogļhidrāti veicina sāta sajūtu”.
(10)
Komisija un dalībvalstis 2014. gada 5. maijā saņēma iestādes zinātnisko atzinumu, kurā tā, pamatojoties uz iesniegtajiem datiem, secināja, ka cēloņsakarība starp “salikto ogļhidrātu” lietošanu un labvēlīgu fizioloģisku ietekmi uz zīdaiņiem un maziem bērniem (no dzimšanas līdz trīs gadu vecumam) nav noteikta. Iestāde norāda, ka pieprasījuma iesniedzējs nav sniedzis pierādījumus, kuri liecinātu par sāta sajūtas veicināšanas labvēlīgo fizioloģisko ietekmi uz zīdaiņiem un maziem bērniem. Tā kā veselīguma norāde neatbilst Regulā (EK) Nr. 1924/2006 noteiktajām prasībām, atļauja tai nebūtu jāpiešķir.
(11)
Regulas (EK) Nr. 1924/2006 14. panta 1. punkta b) apakšpunktā minētās veselīguma norādes, kurām nav piešķirta atļauja ar lēmumu atbilstīgi minētās regulas 17. panta 3. punktam, saskaņā ar minētās regulas 28. panta 6. punktu var turpināt izmantot vēl sešus mēnešus pēc šāda lēmuma pieņemšanas ar noteikumu, ka pieteikums atļaujas piešķiršanai tika iesniegts pirms 2008. gada 19. janvāra. Tā kā veselīguma norādes, kas uzskaitītas šīs regulas pielikumā, atbilst iepriekš minētajiem nosacījumiem, būtu jāpiemēro minētajā pantā noteiktais pārejas periods.
(12)
Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
IR PIEŅĒMUSI ŠO REGULU.
1. pants
1. Šīs regulas pielikumā minētās veselīguma norādes neiekļauj Regulas (EK) Nr. 1924/2006 14. panta 1. punktā paredzētajā Savienības atļauto norāžu sarakstā.
2. Tomēr 1. punktā minētās veselīguma norādes, kuras tika izmantotas pirms šīs regulas stāšanās spēkā, var turpināt izmantot ne ilgāk kā sešus mēnešus pēc šīs regulas spēkā stāšanās dienas.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2015. gada 9. martā

Labels: 0
3
17